
PAZIŅOJUMS  PLAŠSAZIŅAS  LĪDZEKĻIEM

[sagatavots Rīgā, 31.08.2026.]

	Mākslas muzeju Jauniešu klubs uzņem jaunus dalībniekus – pievienojies programmas 9. sezonai!

Līdz 2026. gada 13. septembrim

Kas notiek aiz muzeja durvīm, kad apmeklētāji ir aizgājuši? Kā rodas izstādes, pasākumi un idejas? Un kā būtu pašam tajā visā iesaistīties? Latvijas Nacionālais mākslas muzejs aicina jauniešus no 15 gadu vecuma kļūt par daļu no Mākslas muzeju Jauniešu kluba – dinamiskas bezmaksas muzeju izglītības programmas, kas kopš 2017. gada palīdz jauniešiem iepazīt mākslas un kultūras vidi, attīstīt individuālās prasmes un pašiem vadīt kultūras procesus.

Mākslas muzeju Jauniešu kluba (MMJK) dalībniekiem būs iespēja izzināt muzeju darbu un kultūras nozares daudzveidību, satikt māksliniekus, kuratorus, dizainerus, fotogrāfus, mākslas kritiķus un citus profesionāļus, kā arī piedalīties publisku pasākumu, darbnīcu un citu notikumu organizēšanā kopā ar līdzīgi domājošiem jauniešiem. Programma norisināsies Latvijas Nacionālā mākslas muzeja (LNMM) galvenajā ēkā, Mākslas muzejā RĪGAS BIRŽA, Dekoratīvās mākslas un dizaina muzejā, Romana Sutas un Aleksandras Beļcovas muzejā un Muzeju krātuvē.

2026./2027. mācību gada sezonā īpašs uzsvars būs uz MMJK biedru līdzdalību kultūras dzīvē. Programmas pirmajā posmā jaunieši atklās muzeja ikdienu un aizkulises, piemēram, izstāžu tapšanas procesu, iepazīs dažādas profesijas kultūras jomā, pētīs aktuālās mākslas un kultūras norises un attīstīs kopīgu projektu. Tāpat viņi varēs doties mākslas ekspedīcijās ārpus muzeja un satikt citus vienaudžus, lai kopā realizētu savas radošās ieceres.
Otrajā semestrī sadarbībā ar muzeja un nozares speciālistiem jaunieši izstrādās publiski pieejamu kultūras notikumu – izstādi, pasākumu vai starpdisciplināru iniciatīvu –, ietverot visus projekta tapšanas ciklus – no idejas līdz komunikācijai un praktiskajai organizēšanai.

Iepriekšējās sezonās MMJK dalībnieki īstenojuši daudzas iniciatīvas: radījuši publiskus pasākumus un mākslas ceļvežus, veidojuši performances un rīkojuši savas izstādes. Dalība programmā piedāvā labāk izprast kultūras vidi, ievirza nākotnes profesionālajā ceļā un sniedz vērtīgu sadarbības pieredzi ar radošo jomu pārstāvjiem.
Atsauksmes no MMJK 8. sezonas dalībniekiem:

· “Piedalīšanās Jauniešu klubā ir ietekmējusi manu tālāko studiju jomas plānu. Pilnībā mainījies iespaids par muzejiem kā statisku un normētu iestādi.” (Kira, 19 gadi, 2024./2026. m.g. sezonas)
· “MMJK man šķita kā ļoti dzīva un silta telpa jauniešiem – vieta, kur drīkst būt īsts, domāt plašāk, dalīties un augt kopā ar citiem. Ja Tevī ir kaut neliela ziņkārība par mākslu un to, kas slēpjas zem tās virskārtas, šī vieta to noteikti pamodinās.” (Denīze, 20 gadi, 2025./2026. m.g. sezona)

· “Esmu ieguvis informāciju un pieredzes stāstus no radošiem cilvēkiem un uzzinājis iespējas, ar ko var nākotnē darboties!” (Gustavs, 19 gadi, 2024./2026. m.g. sezonas)
· “MMJK ir labākā lieta, kas ar mani šajā mācību gadā ir notikusi, jo katru otrdienu apmeklēju interesantas izstādes, satieku dažādus jomas profesionāļus, kā arī satieku draugus, kurus esmu šeit ieguvusi.” (Paula, 17 gadi, 2024./2026. m.g. sezonas)
· “Patiešām 10/10 programma jauniešiem! Šeit var iepazīt gan muzejus un mākslu, gan ielūkoties “aizkulises” un uzzināt, kā top dizains, izstādes un pasākumi, kā arī pašiem aktīvi visā piedalīties. Lieliska programma, kurā ir iespēja atklāt sevī vēl nezināmus talantus un intereses.” (Līva, 17 gadi, 2024./2026. m.g. sezonas)

· “MMJK ir izcila programma jauniešiem, jo tā ļauj attīstīt neskaitāmas prasmes, kuras nav iespējams apgūt skolā. Sākot ar komandas darbu līdz pat mākslas izzināšanai un radošajai darbībai. Šī programma ir vērtīga, jo rosina ikvienu jaunieti pilnveidoties, izmantojot radošas un unikālas pieejas.” (Agate, 19 gadi, 2025./2026. m.g. sezona)
· “Tā ir unikāla izdevība pieredzēt un uzzināt jaunas lietas mākslas jomā un profesijā, iepazīt tik daudz jaunu un dažādu cilvēku. Katra nodarbība ir ļoti atšķirīga, un šīs sezonas laikā sapratu, cik dažāda ir mākslas pasaule. Tāpat tas ir lielisks veids, kā iepazīt citu vidi, jo vairāki jaunieši nemācās vai nenodarbojas ar mākslu. Turklāt, ir dikti interesanti un pat izglītojoši iepazīties ar jaunām profesijām, apmeklēt izstādes utt.” (Nora, 19 gadi, 2025./2026. m.g. sezona)
· “Man ļoti patīk, ka ir vieta, kur satikties jauniešiem ar līdzīgām interesēm un pavadīt vakarus kopā.” (Elizabete, 19 gadi, 2025./2026. m.g. sezona)
Lai pieteiktos dalībai MMJK 9. sezonā, līdz 13.09.2026. plkst. 23.59 jāaizpilda anketa un jāiesniedz īss video, kurā jaunietis pastāsta par sevi un savu motivāciju piedalīties programmā.

Programmu atbalsta Valsts kultūrkapitāla fonds.

Papildu informācija:
Alise Hofmane, izglītības programmu kuratore / Latvijas Nacionālais mākslas muzejs

T: (+371) 67 324 461, E: Alise.Hofmane@lnmm.gov.lv
INTERNETA RESURSI:

https://lnmm.gov.lv
FACEBOOK: Latvijas Nacionālais mākslas muzejs
X: @LNMM_muzejs
INSTAGRAM: @makslasmuzejs; @mmjauniesuklubs
YOUTUBE: MĀKSLAS MUZEJI / LNMMvideos; video rullītis: Kas ir Mākslas muzeju Jauniešu klubs?
#lnmm

#MansMuzejs

ATTĒLI MEDIJIEM PIELIKUMĀ (failus augstā izšķirtspējā lūgums pieprasīt atsevišķi)
1.
Mākslas muzeju Jauniešu kluba 9. sezonas logotips. 2026.

2.
Aicinājums dalībai Mākslas muzeju Jauniešu kluba 9. sezonā. 2026.
3.-9.
Mākslas muzeju Jauniešu kluba 9. sezonas vizuālais materiāls. 2026.
10.-20.
Mākslas muzeju Jauniešu kluba aktivitātes 8. sezonā (2025./2026. gadā). Foto: Kristiāna Zelča
Preses materiālu sagatavoja:
Nataļja Sujunšalijeva

Latvijas Nacionālā mākslas muzeja

Preses centra vadītāja

T: (+371) 67 357 527

GSM: (+371) 26 593 495

E: pr.service@lnmm.gov.lv
I: https://lnmm.gov.lv
X: www.x.com/LNMM_muzejs
2
____________________________________________________________________________________

Mākslas muzeju Jauniešu klubs uzņem jaunus dalībniekus – pievienojies programmas 9. sezonai!

/ LNMM / 31.08.–13.09.2026. /

